Per Clausen (EL), 2009-01-20:
Når ministeren ikke ønsker at tage ordet her til afslutning, er det vel et udtryk for, at den opfattelse, som jeg har dannet mig af ministerens holdning, er rigtig, nemlig at ministeren synes, at det er meget bekvemt, at han kan gemme sig bag ved et embedsmandsudvalg og arbejde ud fra, at deres vurderinger og holdninger bliver dem, der bliver bestemmende.
Det er der heller ikke så meget mærkeligt i, for det udvalg har jo arbejdet ud fra nogle præmisser, som er meget klart beskrevet af regeringen, og som handler om, at man skal levere den vare, som er, at man inden for den økonomiske ramme, som regeringen er indstillet på at stille til rådighed, skal komme med et udspil over for regionerne.
I samme omgang skal man understrege det, som den konservative ordfører jo var bemærkelsesværdig ærlig om, nemlig at regionerne selvfølgelig har frihed til at planlægge sygehusvæsenet, under forudsætning af at de gør, som regeringen mener de skal gøre det.
Det er i hvert fald betingelsen for at få adgang til de midler, som regeringen vil bruge på en fornyelse af sundhedssektoren.
Det, som jo var spændende i debatten i dag, var, om vi kunne finde ud af, hvad regeringen ville stille op med Venstres valgløfter om de der 80-90 mia. kr. til sygehusområdet.
Hvis man vælger at opfatte det positivt, kan man vel sige det på den måde, at der nu er kommet 25 mia. kr., og måske kommer der lidt flere penge på et eller andet tidspunkt.
Det er dog lidt uklart, lige så vel som det er uklart, om regionerne på anden måde får mulighed for at bruge de her midler.
Når jeg siger, at det er uklart, er det jo ikke, fordi jeg nærer nogen som helst tvivl om, at Venstre arbejder ihærdigt for at leve op til sine valgløfter, men det er, fordi det er fremgået meget klart af den konservative ordførers udtalelser, at Det Konservative Folkeparti ikke føler sig bundet af det.
Når de 80-90 mia. kr. er interessante, er det selvfølgelig, fordi de sådan set modbeviser påstanden om, at regionernes tal skulle være udtryk for en ønskeliste med nogle urimelige økonomiske krav.
Nej, der er tale om, at regionerne i deres ønsker, når vi ser på det økonomiske omfang, er i nøje balance med det ønske og det valgløfte, som Venstre gav før folketingsvalget.
Så vi venter spændt på, om det løfte bliver indfriet, og hvornår det i givet fald bliver det.
I hvert fald kan man da konstatere, at hverken to- eller trecifrede milliardbeløb bekymrer regeringen, når det handler om at sikre bankernes overlevelse.
Man kunne ønske sig, at den samme indstilling var til stede, når det handlede om sygehusvæsenet.
En anden interessant problemstilling, som man kunne have håbet på at få en afklaring på i dag, er, om der er nogen viden, som betyder, at man kan bevise, at man i grunden ingen dokumentation har for, at den beslutning, som man har truffet om akutbehandlingsstederne og det underlag, der skulle være på mellem 200.000 og 400.000 borgere, er rigtig - som altså kunne modbevise det, som Sundhedsstyrelsen indtil nu har sagt.
I forhold til det må man bare konstatere, at vi ikke har fået det at vide i dag.
Vi har fået nogle almindeligheder om, at centralisering og specialisering altid er godt, og at der findes eksempler på det på andre områder, og så må vi jo lade os nøje med det.
Men jeg synes bare, at de mennesker, som oplever, at der træffes beslutninger ude i landet baseret på det grundlag, måske med en vis ret kan sige, at de ikke synes så godt om det.
Det var jo også spændende at høre, at Dansk Folkeparti tilsyneladende ikke støtter Juhludvalgets rapport, medmindre det er sådan, at førhospitalsbehandlingen er faldet på plads på tilfredsstillende vis.
Og det kan vi jo konstatere at den ikke er, så her er også et løfte fra Dansk Folkeparti, som er afgivet i dag, og som det bliver spændende at følge op på i den videre proces.
Det allersidste, jeg vil sige, er, at også Venstres ordfører havde jeg jo afventet med en vis spænding, for fru Birgitte Josefsen har givet udtryk for i medierne, at hun på et enkelt område ikke deler ekspertpanelets opfattelse.
Det er, når ekspertpanelet går ind og bestemmer meget detaljeret, hvor hospitalerne skal placeres ude i regionerne.
Det er ikke sådan, at hun har sagt, at hun generelt set er uenig med ekspertudvalget, men hun har sagt, at hun i forhold til Nordjylland fra sin stol vil slås for, at det bliver en anden løsning, der kommer frem, nemlig den løsning, som man i den nordjyske region har bedt om.
Det var så bare ærgerligt, at Venstres ordfører, da hun så sad på den stol, som hun vel ser verden fra, nemlig sin placering herinde i Folketinget, sagde, at hun aldrig havde sagt, at hun var uenig med ekspertpanelet.
Så må jeg bare sige, at når der står i Nordjyske Stiftstidende, at fru Birgitte Josefsen vil arbejde for en helt anden løsning end den, ekspertpanelet er nået frem til - helt klart siger, at det er det, hun vil slås for - så virker det meget, meget besynderligt og næppe fremmende for troværdigheden, at hun her i Folketingssalen siger præcis det modsatte.